མཚན་སྙན་ཀུན་ཏུ་གྲགས་པའི་བླ་མཚོའི་བུར་ཧ་ཐུའི་གནས་ཁང་དུ་འབོད་པ་འདི་ནི།མེ་སྦྲུལ་ཏེ་སྤྱི་ལོལོར་རྟོགས་ལྡན་ཆོས་དབྱིངས་རང་གྲོལ་གྱིས་མདོ་སྨད་དུ་འགྲོ་དོན་སྐྱོང་བར་ལུང་བསྟན་པ་ལྟར།གཏེར་སྟོན་བདེ་ཆེན་རྡོ་རྗེ་རིན་པོ་ཆེས་དཀའ་བ་ཁྱད་དུ་བསད་དེ་མདོ་སྨད་དུ་ཕེབས་ནས་གནས་སྒོ་ཕྱེས།ཁོང་གཏེར་སྟོན་རིན་པོ་ཆེ་བླ་མཚོའི་ནང་ཕེབས་ནས་བྲག་ཧ་ར་ཆེ་ཞེས་པའི་ས་དེའི་ཉེ་སར་ཞག་བཞུགས་མཛད་པའི་མཚན་མོར་མཚན་ལམ་དུ་གནས་བདག་དཔལ་ལྡན་ལྷ་མོ་ཡིན་ཟེར་བ་ཞིག་གིས་གནས་འདི་ནི་དཔལ་འཁོར་ལོ་བདེ་མཆོག་གི་གནས་ཡིན་པས་སྒོ་འབྱེད་པའི་དུས་ལ་བབས།ཁྱོད་ཀྱིས་མདུང་འདིས་གནས་སྒོ་ཕྱེས་ཤིག་ཅེས་མདུང་ལྕགས་མེའི་ཚ་ཚ་འཕྲོ་བ་ཞིག་ཕྱག་ཏུ་གཏད་པ་རྨིས།ཕྱིས་ནངས་པར་མལ་ལས་སད་པ་ན།ཁོའི་མདུན་དུ་མདུང་ལྕགས་གདེར་མ་དང་ཐོ་བ་ཞིག་དངོས་སུ་བཞག་འདུག་པས།ཁོང་གིས་དཔལ་ལྡན་ལྷ་མོའི་ལུང་བསྟན་དུ་དགོངས་ཏེ་ཕྱག་ཏུ་བསྣམས་ནས་དཔོན་སློབ་རྣམས་བྲག་ཧ་ར་ཆེའི་ནང་ཕེབས་ནས་ཤ་རྭའི་ལབ་ཙེ་བརྩིགས་ཏེ་ལྷ་བསང་བཏང་།ས་འདུལ་གྱི་གར་སྟབས་སྣ་ཚོགས་མཛད་ནས་གནས་སྒོ་ལེགས་པར་ཕྱེས་པས་ངོ་མཚར་བའི་ལྟས་དུ་མ་བྱུང་།ནང་དུ་བྱོན་པ་ན་ཀླད་ཀྱི་བྲག་ངོས་སུ་རྒྱལ་བ་འོད་དཔག་མེད་དང་རྡོ་རྗེ་མཁའ་སྤྱོད་མའི་སྐུ་རང་བྱོན་ཚོན་གྱིས་བྲིས་པ་ལྟར་བཞུགས་པ་དང་།མཁའ་འགྲོའི་ཚོགས་ཁང་ངོས་ཀྱི་སྟེང་ཕྱོགས་ན་དཔལ་འཁོར་ལོ་སྡོམ་པའི་སྐུ་རང་བྱོན་སོགས་རང་བྱོན་སྣ་ཚོགས་བཞུགས་པ་ངོས་འཛིན་བྱས་ཏེ་བསྟན་འགྲོའི་ཆེད་དུ་གནས་ཆེན་འདིའི་གནས་སྒོ་ཕྱེས།